TITTEL - Man må satse eller bare la det være

INGRESS Knykenlekene og Norgescupen i skiskyting  på samme sted i januar , er de to neste utfordringene for junioren Martin Lund (17) - en av Orkdal IL sine mest lovende utøvere.

- For  min egen satsing så har Knyken betydd alt, forklarer Martin Lund. 
Unggutten startet med skiskyting allerede da han var 8 år og har ikke angret på valg av skidisiplin siden.

Høyt nivå
- Jeg startet egentlig med langrenn. Det er jo litt tilfeldig når man er så ung. Men jeg er glad for at det ble skiskyting. Det er en interessant og spennende sport helt enkelt. Krevende, men samtidig artig, sier Lund som ser fram til Norgescupen i skiskyting som arrangeres i Knyken i januar neste år.
Han mener anlegget i Knyken er et være eller ikke være for rekrutteringen til sporten.
- Nivået på juniorene i Trøndelag er ganske høyt etter min mening. Og etterveksten av løpere helt ned i 8-10 år stor. Faktisk mye større nå enn tidligere. Muligheten vi har i det nye anlegget gjør det lett å drive med skisport, og det betyr mye, mener han.
-  Hadde du drevet med skiskyting hvis du ikke hadde hatt nærheten til Knyken?
- Vanskelig å si, men det spørs om jeg hadde valgt å satse så hard som jeg gjør i dag.

Må satse hardt
Lund trener selv nesten hver dag. Enkelte dager er det til og med lagt inn to økter.
- Jeg har vel kommet i en alder da man ganske enkelt må satse eller bare la det være. Det er ikke noen mellomting. Og sånn må det være hvis man skal hevde seg. Men det må være morsomt å holde på. Hvis ikke blir det bare et ork.
- Blir det tid til noe annet enn bare trening og skole da?
- Det blir det. Jeg er ofte sammen med kompiser på kveldene og sånt. Det handler om å planlegge riktig.
- Hva er det neste store målet?
- På lang sikt så er det VM i skiskyting på hjemmebane i Holmenkollen i 2016, fastslår Lund sikkert.
- Men jeg har mange delmål før den tid.

Fikk gjev pris
17-åringen har allerede gjort det meget skarpt i konkurransesammenheng og gjennomførte i år en flott sesong som førsteårs junior. Det største høydepunktet i karrieren så langt kom i januar da han vant normalprogrammet under Norgescupen på Voss. Dagen etter seieren fulgte han opp med en meget sterk 7. plass på sprinten. Totalt endte Martin Lund som nummer 13 i Norgescupen.
- Du har gode prestasjoner å leve opp til på hjemmebane i januar?
- Sant nok, men det ser jeg bare fram til, understreker han.
Årlig vurderer styret i Orkdal Idrettslag hvorvidt idrettslaget har utøvere som gjør seg fortjent til OILs prestasjonspokal. Det er ikke hvert år denne sportslige hedersprisen deles ut. I fjor var det skiskytter Vegard Selvnes som etter en flott debutsesong i juniorklassen fikk pokalen. I 2014 var det Martin Lund sin tur.
- Det er godt å vite at prestasjonene blir satt pris på, avslutter den offensive unggutten.

BILDER

Antar OIL har bilder her

-